《赵春谷约游北山次陈本斋韵》
宋代·牟巘

病士痼于懒，举世少匹亚。未省读道书，低头蒙绛帕。

梦想北山北，户限久不跨。折简许我游，篮舆暂相借。

腹鸣肩自举，悠然谢衔靶。邂逅得水竹，神明湛吾舍。

山亦紫翠横，了不费要迓。平生赤两脚，城市所深怕。

何妨岩石间，共永一日暇。高情伟卓荦，不在古人下。

喜客见眉宇，煮茗扫风榭。老山澹一癯，龟息闻静夜。

摄衣倒凌景，回首怜俗驾。吾侪偶会弁，小语辄雷咤。

风雨万虑清，讵肯随物化。商山尚局促，而况彼畦夏。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。